
REFERAT DE APROBARE A  PROIECTULUI DE HOTĂRÂRE

Sectiunea 1 
Titlul proiectului de hotărâre

Proiect de hotărâre 
privind aprobarea Studiului de oportunitate, a modalităţii de gestiune a serviciului public de alimentare cu energie termică din municipiul Timișoara, a Regulamentului Serviciului Public de Alimentare cu Energie Termica al Municipiului Timisoara, a Caietului de sarcini, precum şi încheierii  Contractului de delegare a gestiunii serviciului

Sectiunea a 2 - a 
Motivul emiterii proiectului de hotărâre


Descrierea situatiei actuale
În anul 2006 Consiliul Local al Municipiului Timișoara a aprobat prin Hotarârea Consiliului Local  nr. 155/18.04.2006 delegarea gestiunii serviciului public de producere a energiei termice şi electrice, transport, distribuţie şi furnizare a energiei termice către Compania Locală de Termoficare "COLTERM" S.A. Timişoara prin încheierea unui contract de concesiune prin negociere directă.
Prin Hotarârea Consiliului Local nr. 216/30.05.2006 a fost aprobat contractul de concesiune prin negociere directă privind încredinţarea delegării gestiunii serviciului public de producere a energiei termice şi electrice, transport, distribuţie şi furnizare a energiei termice către Compania Locală de Termoficare "COLTERM" S.A.  Timişoara.
Ca urmare a celor două hotărâri aprobate de Consiliul Local al Muncipiului Timișoara  a fost încheiat contractul de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție  și furnizare a energiei termice.
Contractul de concesiune nr. 216/30.05.2006, așa cum a fost modificat prin Actul adițional nr. CDE2021-290/26.02.2021 și prin Actul Adițional nr. CDE2021-1227/26.08.2021, încetează în data de 30.11.2021.

Schimbari preconizate și rezultate așteptate
Serviciul de alimentare cu energie termică în sistem centralizat este un serviciu de utilitate publică, are un caracter permanent şi regim de funcţionare continuu și răspunde unor cerinţe şi necesităţi de interes şi utilitate publică.
Prin prisma avantajelor/dezavantajelor opțiunilor analizate, pentru următoarea perioadă, 
respectiv pentru o perioada scurta (până la data de 30.06.2023, cu prelungire automată până la o durată de maxim 5 ani de la data intrării în vigoare a contractului în măsura în care contractul respectă cerințele legislației privind ajutorul de stat în vigoare ulterior datei de 30.06.2023) este oportună realizarea serviciului public de alimentare cu energie termică prin modalitatea gestiunii directe, prin intermediul operatorului aflat în subordinea autorității publice, avantajele prezentate în acest interval de timp în favoarea acestei modalitați de gestiune confera autorității publice o siguranță în continuitatea servicului de alimentare cu energie termică la nivelul muncipiului Timișoara și controlul în asigurarea acestui serviciu.


Municipiul Timișoara va efectua toate demersurile necesare în vederea punerii la dispoziția operatorului a bunurilor care formează sistemul de alimentare centralizată cu energie termică al localităţii (SACET) în vederea prestării serviciului de alimentare cu energie termică. În acest scop, Municipiul Timișoara este de acord cu încetarea prin acordul părților a contractelor de concesiune de bunuri aferente SACET nr. 02/170/01.04.2004 și nr. 5/01.03.2006 încheiate de Municipiul Timișoara cu Compania de Termoficare "Colterm" SA de la data menționată în actul/actele adițional(e) de încetare a acestor contracte (anexă la proiectul de hotărâre de consiliu local). 
[bookmark: _GoBack]Redevența datorată de operator în conformitate cu prevederile legale și în temeiul clauzelor contractuale, va reprezenta 10 % din valoarea rezultată la calculul amortizării anuale a mijloacelor fixe aflate în proprietate publică ce vor fi puse la dispoziția Operatorului odată cu încredințarea serviciului/activității de utilități publice.
  În vederea demarării procedurii pentru încheierea unui nou contract de delegare a gestiunii 
serviciului public de alimentare cu energie termică din municipiul Timișoara, este necesară aprobarea Studiului de Oportunitate, a modalităţii de gestiune a serviciului public de alimentare cu energie termică din municipiul Timișoara, a Regulamentului Serviciului Public de Alimentare cu Energie Termica al Municipiului Timisoara, a Caietului de sarcini, precum şi a proiectului Contractului de delegare a gestiunii serviciului, aferente serviciului mai sus menţionat. 
Conform prevederilor art. 22 alin. (3) din Legea nr. 51/2006 privind serviciile comunitare de utilități publice:  “modalitatea de gestiune a serviciilor de utilităţi publice se stabileşte prin hotărâri ale autorităţilor deliberative ale unităţilor administrativ-teritoriale, în baza unui studiu de oportunitate, în funcţie de natura şi starea serviciului, de necesitatea asigurării celui mai bun raport preţ/calitate, de interesele actuale şi de perspectivă ale unităţilor administrativ-teritoriale, precum şi de mărimea şi complexitatea sistemelor de utilităţi publice.”
Studiul de oportunitate a fost elaborat, pe baza documentelor și informațiilor existente la nivelul municipiului Timișoara, în conformitate cu dispozițiile legale în vigoare la data întocmirii acestuia.
În cadrul Studiului de oportunitate mai sus amintit a fost identificată ca soluție optimă de gestiune realizarea serviciului public de alimentare cu energie termică din municipiul Timișoara prin modalitatea de gestiune directă, prin  intermediul operatorului actual Compania Locală de Termoficare COLTERM S.A. Timișoara, societate reglementată de Legea nr. 31/1990.

Concluzii
Considerăm necesară și oportună aprobarea proiectului de hotărâre privind aprobarea Studiului de oportunitate, a modalităţii de gestiune a serviciului public de alimentare cu energie termică din municipiul Timișoara, a Regulamentului  Serviciului Public de Alimentare cu Energie Termica al Municipiului Timisoara, a Caietului de sarcini, precum şi a încheierii Contractului de delegare a gestiunii serviciului, prezentat în anexa 4 .

